โรงเรียนพนมทวนชนูปถัมภ์

**โรงเรียนพนมทวนชนูปถัมภ์** เป็นโรงเรียนมัธยมศึกษาขนาดกลางและเป็นโรงเรียนประจำอำเภอพนมทวน สังกัด สำนักงานเขตพื้นที่การศึกษามัธยมศึกษา เขต 8 (ราชบุรี-กาญจนบุรี) สำนักงานคณะกรรมการการศึกษาขั้นพื้นฐาน กระทรวงศึกษาธิการ เปิดสอนระดับชั้นมัธยมศึกษา ตอนต้น - ปลายจัดการศึกษาแบบ สหศึกษา ก่อตั้งขึ้นเมื่อวันที่ 21 พฤศจิกายน 2501 จำนวนเนื้อที่ : 187 ไร่ 2 งาน (ขึ้นทะเบียนที่ราชพัสดุ เลขที่ กจ.19) เมื่อเริ่มมีการเรียนการสอนครั้งแรกยังไม่มีอาคารเรียนต้องอาศัยหอพักโรงเรียนศึกษาสงเคราะห์พนมทวนเป็นที่เรียนชั่วคราว และได้เริ่มก่อตั้งอาคารเรียนเมื่อวันที่ 31 สิงกาคม พ.ศ. 2502 สร้างเสร็จเมื่อวันที่ 9 พฤศจิกายน พ.ศ. 2502 เป็นอาคารแบบ 003 ระยะนั้นการจัดการศึกษายังไม่ก้าวหน้า เพราะขาดวัสดุอุปกรณ์การเรียนการสอน จึงได้เข้าโครงการพัฒนาชนบท รุ่นที่ 13 พ.ศ. 2519 ไปัจจุบันทางโรงเรียนได้เปิดการเรียนการสอนตั้งแต่ชั้นมัธยมศึกษาชั้นปีที่ 1 - 6 จนถึงปัจจุบัน โดยมี ดร.นุชนาถ สอนสง เป็นผู้อำนวยการ

ปัจจุบัน **โรงเรียนพนมทวนชนูปถัมภ์** เปิดการสอนตั้งแต่ชั้นมัธยมศึกษาตอนต้น ถึงมัธยมศึกษาตอนปลาย

## ประวัติโรงเรียน
### ภูมิหลัง
โรงเรียนพนมทวนชนูปถัมภ์ ได้ถือกำเนิดขึ้นโดยเสียงเรียกร้องของประชาชนชาวอำเภอพนมทวน ทั้งนี้เนื่องจากความเดือดร้อนของผู้ปกครองต้องส่งบุตรหลานไปศึกษาต่อที่อื่น ทำให้สิ้นเปลืองค่าใช้จ่ายมาก ดังนั้น นายแผน ศิริเวชธพันธ์ สมาชิกสภาผู้แทนราษฎรจังหวัดกาญจนบุรี เป็นผู้สนใจเกี่ยวกับการศึกษาของจังหวัดกาญจนบุรี และเห็นความเดือดร้อนของประชาชนในท้องที่อำเภอพนมทวน จึงได้ทำหนังสือถึงรัฐมนตรีว่าการกระทรวงศึกษาธิการ ขอให้เปิดโรงเรียนมัธยมวิสามัญศึกษาขึ้นที่ อำเภอพนมทวน จังหวัดกาญจนบุรี กระทรวงศึกษาธิการได้รับเรื่องทราบเรื่องแล้วจึงแจ้งมาทางจังหวัดกาญจนบุรี เพื่อขอทราบความคิดเห็นของจังหวัด ดังนั้นจังหวัดจึงได้มอบให้ทางอำเภอพนมทวนดำเนินการพิจารณา

ในขณะนั้น นายสุวรรณ ชาญวิทยา ศึกษาธิการอำเภอพนมทวนมีความปรารถนาที่จะขยายการศึกษาของอำเภอพนมทวนให้มีถึงระดับมัธยมศึกษาปีที่ 4 - 6 อยู่แล้ว ทางอำเภอจึงร่วมกันเสนอโครงการ และนัดประชุมชาวบ้าน ข้าราชการ ครู กำนัน ผู้ใหญ่บ้าน พ่อค้าและคหบดี เพื่อปรึกษาหารือ และขอทราบความคิดเห็นเมื่อวันที่ 5 เมษายน พ.ศ. 2501 โดยมีนายประชา สวัสดิมงคล นายอำเภอพนมทวน เป็นประธานในการประชุมลงประชามติเห็นชอบในการจัดตั้งโรงเรียนมัธยมวิสามัญศึกษาขึ้นในอำเภอนี้เป็นเอกฉันท์ และเห็นควรให้ทางฝ่ายเจ้าหน้าที่บริหารการศึกษา โดยมีศึกษาธิการอำเภอดำเนินการอนุมัติเปิดโรงเรียนมัธยมวิสามัญศึกษาต่อไป ให้ทันเปิดภาคเรียนต้น ปีการศึกษา 2501 และให้จัดตั้งคณะกรรมการดำเนินการหาเงินสมทบทุนในการปลูกสร้างไม่น้อยกว่าครึ่งหนึ่งของราคาปลูกสร้างตามเงื่อนไขที่ศึกษาธิการอำเภอไปติดต่อกับทางกระทรวงศึกษาธิการ

เมื่อที่ประชุมยอมรับเงื่อนไขของกระทรวงศึกษาธิการแล้ว ผลก็ปรากฏว่าทางกระทรวงศึกษาธิการอนุมัติให้เปิดโรงเรียนมัธยมวิสามัญศึกษา ในอำเภอพนมทวน จังหวัดกาญจนบุรี ตั้งแต่ปีพุทธศักราช 2501 เป็นต้นไป ตามประกาศของกระทรวงศึกษาธิการ เรื่องตั้งโรงเรียนรัฐบาล ประกาศ ณ วันที่ 21 พฤษภาคม 2501 จำนวนเนื้อที่ 187 ไร่ 2 งาน (ขึ้นทะเบียนที่ราชพัสดุ เลขที่ กจ.19) ซึ่งขณะนั้น ม.ล.ปิ่น มาลากุล ดำรงตำแหน่งรัฐมนตรีว่าการกระทรวงศึกษาธิการ

เมื่อเริ่มมีการเรียนการสอนครั้งแรกยังไม่มีอาคารเรียนต้องอาศัยหอพักโรงเรียนศึกษาสงเคราะห์พนมทวนเป็นที่เรียนชั่วคราว และได้เริ่มก่อตั้งอาคารเรียนเมื่อวันที่ 31 สิงหาคม พ.ศ. 2502 สร้างเสร็จเมื่อวันที่ 9 พฤศจิกายน พ.ศ. 2502 เป็นอาคารแบบ 003 ระยะนั้นการจัดการศึกษายังไม่ก้าวหน้า เพราะขาดวัสดุอุปกรณ์การเรียนการสอน จึงได้เข้าโครงการพัฒนาชนบท รุ่นที่ 13 พ.ศ. 2519 ได้รับวัสดุอุปกรณ์วิชาการและอาชีพเป็นจำนวนมาก

ในปี พ.ศ. 2525 โรงเรียนพนมทวนชนูปถัมภ์ได้เข้าโครงการโรงเรียนมัธยมศึกษาเพื่อพัฒนาชนบท เป็นเวลา 2 ปี และได้รับการสนับสนุนอาคารเรียน อาคารประกอบ ปรับปรุงบริเวณโรงเรียนวัสดุ - ครุภัณฑ์ จำนวนมากและปัจจุบันได้ขยายการศึกษาถึงระดับมัธยมศึกษาตอนปลาย

ในปี พ.ศ. 2546 โรงเรียนได้รับการคัดเลือกเข้าโครงการหนึ่งอำเภอ หนึ่งโรงเรียนในฝันและเป็นโรงเรียนเร่งสู่ฝัน (Fast Track) ของจังหวัดกาญจนบุรี และในปี พ.ศ. 2548 ได้รับการประเมินโรงเรียนผ่านเกณฑ์การประเมินให้เป็น "โรงเรียนต้นแบบโรงเรียนในฝัน"

### ความโดดเด่น
เอกลักษณ์โดดเด่นที่มีชื่อเสียงระดับประเทศคือ วงดนตรีลูกทุ่งของโรงเรียนพนมทวนชนูปถัมภ์ แชมป์รายการชิงช้าสวรรค์คอนเทสต์ประจำฤดูร้อนปีที่ 7 พ.ศ. 2555 ชนะโรงเรียนพระปฐมวิทยาลัย จ.นครปฐม และชนะรอบแรกรายการชิงช้าสวรรค์คอนเทสต์ปีที่ 9 พ.ศ. 2558 พบกับ โรงเรียนลานกระบือวิทยา จ.กำแพงเพชร และรอบสองชนะโรงเรียนปักธงชัยประชานิรมิตร จ.นครราชสีมา ออกอากาศทาง เวิร์คพอยท์ ครีเอทีฟทีวี รวมถึงทีมหุ่นยนต์ที่สามารถคว้าเหรียญทองแดงจากโอลิมปิกวิชาการหุ่นยนต์ ณ เขตการปกครองพิเศษฮ่องกง สาธารณรัฐประชาชนจีน

## สัญลักษณ์ประจำโรงเรียน
* **คติพจน์ :** "นตฺถิ ปญฺญา สมาอาภา" อ่านว่า "นัตถิ ปัญญา สมาอาภา" แปลว่า "แสงสว่าง เสมอด้วยปัญญาไม่มี"
* **คติประจำใจ :** "ศึกษาดี มีจรรยา พลานามัยสมบูรณ์" 
* **ตราสัญลักษณ์ประจำโรงเรียน** ตราประจำโรงเรียนเป็นรูปสะพานข้ามแม่น้ำแควมีเจดีย์ส่องแสงสว่างแทนด้วยปัญญญา และในรูปสะพานข้ามแม่น้ำแควมีคำว่า แสงสว่างเสมอด้วยปัญญาไม่มี ด้านล่างเป็นริ้วป้ายชื่อโรงเรียนเขียนกำกับว่า โรงเรียนพนมทวนชนูปถัมภ์
* **สีประจำโรงเรียน** 
**  สีเขียว
**  สีขาว
* **เพลงประจำโรงเรียน** มาร์ชพนมทวนชนูปถัมภ์
* **อัตลักษณ์โรงเรียน** วงดนตรีลูกทุ่งโรงเรียนพนมทวนชนูปถัมภ์

## แผนการเรียนที่ทำการเปิดสอน
* **แผนการเรียนที่ทำการเปิดสอน** (ระดับชั้น ม. 1 - 3)
** แผนการเรียนวิทยาศาสตร์ – คณิตศาสตร์
** แผนการเรียนคณิตศาสตร์ – ภาษาอังกฤษ
** แผนการเรียนภาษาไทย – สังคมศึกษา
** แผนการเรียน เกษตร - อุตสาหกรรม
* **แผนการเรียนที่ทำการเปิดสอน** (ระดับชั้น ม. 4 - 6)
** แผนการเรียนวิทยาศาสตร์ – คณิตศาสตร์
** แผนการเรียนภาษาไทย – สังคมศึกษา
** แผนการเรียนศิลป์ - ภาษา
** แผนการเรียนเทคโนโลยี

## การเดินทางมาโรงเรียน
* จากตัวจังหวัดกาญจนบุรี ระยะทางประมาณ 22 กม.
* จากอำเภอกำแพงแสน ระยะทางประมาณ 36 กม.
* จากอำเภออู่ทอง ระยะทางประมาณ 20 กม.

## รายนามศิษย์เก่าที่มีชื่อเสียง
* ดำรง ใคร่ครวญ - เอกอัครราชทูตไทยประจำประเทศมาเลเซีย 
* กิจจา มีบำรุง - นักแสดงตลกชาวไทย / นักเชียร์ระดับประเทศ

## อ้างอิง

## แหล่งข้อมูลอื่น
* เว็บไซด์โรงเรียนพนมทวนชนูปถัมภ์
* 
* 

หมวดหมู่:โรงเรียนมัธยมศึกษาประจำอำเภอในจังหวัดกาญจนบุรี
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษากาญจนบุรี
หมวดหมู่:โรงเรียนที่ก่อตั้งในปี พ.ศ. 2501
หมวดหมู่:สิ่งก่อสร้างในอำเภอพนมทวน